AOT ดีด 1% ขานรับ “นักท่องเที่ยวต่างชาติ” 3 เดือนแรก โต 10 เท่า
AOT ราคาหุ้นดีดกลับ 1.42% ขานรับนักท่องเที่ยวไทยโตขึ้น 10 เท่า เพียง 80 วันแรกของปี 66 โดยมีนักท่องเที่ยวต่างชาติเข้ามามากถึง 5.6 ล้านคน หากเทียบปี 65 ไม่ถึง 5 แสนคน เม็ดเงินไหลเข้าประเทศไปแล้ว 2.15 แสนล้านบาท
AOT ราคาหุ้นดีดกลับ 1.42% ขานรับนักท่องเที่ยวไทยโตขึ้น 10 เท่า เพียง 80 วันแรกของปี 66 โดยมีนักท่องเที่ยวต่างชาติเข้ามามากถึง 5.6 ล้านคน
22 มี.ค. 2566

ผู้สื่อข่าวรายงานว่า วันนี้ (22 มี.ค. 66) ราคาหุ้น บริษัท ท่าอากาศยานไทย จำกัด (มหาชน) หรือ AOT ล่าสุด ณ เวลา 15:37 น. อยู่ที่ระดับ 71.25 บาท บวก 1.00 บาท หรือ 1.42% สูงสุดที่ระดับ 71.25 บาท ต่ำสุดที่ระดับ 70.25 บาท ด้วยมูลค่าการซื้อขาย 707.46 ล้านบาท

สำหรับราคาหุ้น AOT ดีดกลับตอบรับเชิงบวกจากจำนวนนักท่องเที่ยวที่เร่งตัวขึ้นต่อเนื่อง ขณะที่ บล.กรุงศรี พัฒนสิน ระบุว่า จากกระทรวงท่องเที่ยวฯ รายงานจำนวนนักท่องเที่ยวต่างชาติ 1 ม.ค.-18 มี.ค.66 อยู่ที่ 5.6 ล้านคน เบื้องต้นประเมินนักท่องเที่ยวงวดไตรมาส 1/66 ราว 6.4-6.5 ล้านคน ซึ่งเป็นระดับที่ชาวจีนยังกลับมาไม่เต็มที่ อิงสัดส่วนเที่ยวบินจีนเดินทางสู่ต่างประเทศที่ยังต่ำราว 20% ของช่วงก่อนโควิด-19 โดยเรายังคงมุมมองคาดทั้งปีลุ้นแตะกรอบบนของ Consensus ที่ระดับ 30 ล้านคน จะเปิด Upside รายได้และกำไรหุ้นกลุ่มท่องเที่ยวและการบิน
ทั้งนี้ หากกำหนดนักท่องเที่ยวช่วงที่เหลือของงวดไตรมาส 1/66 เฉลี่ยต่อวันอยู่ในระดับใกล้เคียง 1 ม.ค.-18 มี.ค.66 คาดนักท่องเที่ยวต่างชาติงวดไตรมาส 1/66 จะอยู่ในระดับราว 6.4-6.5 ล้านคน
พร้อมเชื่อว่าระดับนักท่องเที่ยวต่างชาติช่วงไตรมาส 1/66 จะเป็นฐานนักท่องเที่ยวรายไตรมาสที่ต่ำสุดในปี 66 โดยในงวดไตรมาส 2/66 จนถึงไตรมาส 4/66 เชื่อว่ามีโอกาสเร่งตัวขึ้น เพราะปัจจุบันยังอยู่ในช่วงที่ชาวจีนกลับมาไม่เต็มที่ อิงสัดส่วนเที่ยวบินจีนเดินทางสู่ต่างประเทศที่ยังต่ำราว 20% ของช่วงก่อนโควิด-19
นอกจากนี้ทิศทางดังกล่าวทำให้ฝ่ายวิจัยประเมินว่าระดับนักท่องเที่ยวต่างชาติปี 66 จะไม่ต่ำกว่ากรอบล่างที่ Consensus มองบริเวณ 25 ล้านคน และมีโอกาสสูงที่จะปิดระดับกรอบบนที่ 30 ล้านคน และจากความชัดเจนตัวเลขนักท่องเที่ยวต่างชาติที่เกิดขึ้นจริงดังกล่าว เชื่อว่าจะเห็นการทยอยปรับเพิ่มคาดการณ์ GDP ไทยปี 23 ขึ้นสู่ระดับ 3.5-4.0% ในระยะถัดไป